जनतंत्र में शक्ति-पुंज बनने के कुछ निश्चित नियम हैं और लगता है कि नरेंद्र भाई को वे मालूम ही नहीं हैं। जनतंत्र आत्मकेंद्रितता का विलोम है। जो जितना ही आत्मकेंद्रित होगा, जनतंत्र में वह उतना ही शक्तिहीन होगा। शक्तिसंपन्न बनने के लिए तो सामुदायिक होना ही होगा। जब भी किसी सत्ता को लगने लगता है कि उसका भेद खुलने लगा है तो वह दमन के छुटभैये तरीकों का सहारा लेने लगती है। जिस-जिसने यह ग़लती की, वह जाता रहा। इसलिए चौथाई सदी बाद पूरे बहुमत से चुन कर आई मौजूदा सरकार का नौ सौ दिन पूरे करते-करते यह हाल हो गया है कि उकताया हुआ देश पार जाने की छटपटाहट लिए विपक्ष की नैया के इर्द-गिर्द आकर खड़ा हो गया है। समय के रथ का घर्घर नाद न सुनने की कसम खाए बैठे लोग उसे भले अनसुना करें, पूरे मुल्क़ को तो वह अब साफ़ सुनाई दे रहा है।